Efter de tre spillere Simon Gade, Magnus Saugstrup og Lukas Sandell i løbet af ugen testede positive for corona, er hele truppen nu i isolation og venteposition. Yderligere test de kommende dage vil afgøre, hvorvidt kampen i HTH Herreligaen mod Århus Håndbold søndag vil blive afviklet som planlagt. - Vi skal testes igen i morgen, og så håber vi, at vi kommer ud af isolationen, så vi kan komme til træning og forhåbentlig spille kamp på søndag, siger Jan Larsen, direktør i Aalborg Håndbold, da TV2 Nord fanger ham på en online-forbindelse hjemmefra stuen. Praktik og hektik Det har været en intens tid for Aalborg Håndbold, der for nylig kunne præsentere Mikkel Hansen som ny spiller på holdet i 2022 . - Det er virkelig en hektisk tid, men vi er alle sammen nødt til tro, at det bliver godt igen. Det skal det. Lige nu er det altafgørende, at flere ikke bliver smittede. Det er mit håb, lyder det fra Jan Larsen. Lige nu er håndboldklubben i gang med at få en styr på en masse praktisk i forbindelse med aflysningen, fortæller Jan Larsen. - I går tog vi for eksempel imod to dommere i lufthavnen - forgæves. Der er meget at se til, men det skal vi nok få styr på. Ikke stor sportslig betydning Jan Larsen kalder aftenens aflysning "brandærgerlig", men sportsligt betyder det ikke så meget, fortæller han. - Ligegyldigt hvad ville vi ende på 4. pladsen i aften. Og det er vi rigtig tilfredse med. - Jeg forventer, at konsekvensen bliver, at vi bliver taberdømt. Sådan har det været i andre tilfælde med corona-aflysninger. Jan Larsen fortæller, at reglerne er sådan, at hvis der ikke er mere end fem smittede, er holdet forpligtede til at stille op til søndagens kamp. - Så som det ser ud nu, så har vi tre tilfælde, så jeg regner med, at vi kommer til at spille, hvis vi ikke får flere tilfælde. Direktøren oplyser, at de tre spillere har det godt efter omstændighederne. Se interviewet her:

Opsummering:
Tre tilfælde af corona blandt spillerne har sat en stopper for torsdag aftens Champions League-kamp. Men direktør Jan Larsen satser på, at holdet er klar til kamp søndag.